एनडीटीवी के मुताबिक पुणे पुलिस ने पांच शहरों में नौ कार्यकर्ताओं के घरों पर छापे मारे और पांच लोगों- वरावरा राव, वकील सुधा भारद्वाज और कार्यकर्ता अरुण फेरेरा, गौतम नवलाखा और वेनोन गोंसाल्वेस को गिरफ्तार किया. पुलिस ने कहा कि ये गिरफ्तारियां पिछले साल भीमा कोरेगांव हिंसा से जुड़ी हुई हैं. इस हिंसा में दलित कार्यकर्ताओं की झड़प ऊपरी जाति के मराठों के साथ हुई थी. जून में सुधीर धावले, सुरेंद्र गडलिंग, महेश राउत, रोना विल्सन और शोमा सेन को जनवरी में भीमा कोरेगांव गांव में एक समारोह में 'उत्तेजक' भाषण देने के आरोप में गिरफ्तार किया था. पुलिस का कहना है कि इसी भाषण के बाद हिंसा भड़की थी. और पूछताछ के दौरान उन्होंने जो कहा था, उसके आधार पर छापे मारे गए थे.